ตลาดหุ้นเอเชียแดงยกแผง วิตกความขัดแย้งสหรัฐฯ-ตุรกี
ตลาดหุ้นเอเชียแดงยกแผง วิตกความขัดแย้งสหรัฐฯ-ตุรกี
16 ส.ค. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ เนื่องจากนักลงทุนยังคงวิตกกังวลเกี่ยวกับสถานการณ์ความขัดแย้งระหว่างสหรัฐกับตุรกีที่ทวีความรุนแรงขึ้น
ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,980.82 จุด ลดลง 223.40 จุด, -1.01%
ดัชนี SSE Composite ตลาดหุ้นจีนเปิดวันนี้ที่ 2,691.43 จุด ลดลง 31.83 จุด, -1.17%
ดัชนี HSI ตลาดหุ้นฮ่องกงเปิดวันนี้ที่ 26,871.11 จุด ลดลง 452.48 จุด, -1.66%
ดัชนี TAIEX ตลาดหุ้นไต้หวันเปิดวันนี้ที่ 10,663.57 จุด ลดลง 53.18 จุด, -0.50%
ดัชนี KOSPI ตลาดหุ้นเกาหลีใต้เปิดวันนี้ที่ 2,233.05 จุด ลดลง 25.86 จุด, -1.14%
ดัชนี FTSE STI ตลาดหุ้นสิงคโปร์เปิดวันนี้ที่ 3,220.85 จุด ลดลง 13.27 จุด, -0.41%
ดัชนี FBMKLCI ตลาดหุ้นมาเลเซียเปิดวันนี้ที่ 1,782.12 จุด ลดลง 3.82 จุด, -0.21%
ทั้งนี้ ตลาดยังคงวิตกกังวลเกี่ยวกับการร่วงลงของค่าเงินตุรกีและผลกระทบที่จะลุกลามไปยังประเทศต่างๆ รวมทั้งข้อพิพาททางการค้าระหว่างสหรัฐกับตุรกี โดยนายเรเซป ตอยยิบ เออร์โดกัน ประธานาธิบดีตุรกี ได้ลงนามในคำสั่งให้ปรับขึ้นภาษีรถยนต์นำเข้าจากสหรัฐเป็น 120% ขึ้นภาษีเครื่องดื่มแอลกอฮอล์เป็น 140% และขึ้นภาษีบุหรี่เป็น 60% นอกจากนั้นยังได้ปรับขึ้นภาษีนำเข้าเครื่องสำอาง ข้าว และถ่านหินจากสหรัฐฯด้วย
ด้านรัฐบาลตุรกีประกาศขึ้นภาษีนำเข้าสินค้าดังกล่าวจากสหรัฐ เพื่อเป็นการตอบโต้ที่ประธานาธิบดีโดนัลด์ ทรัมป์ สั่งการให้ขึ้นภาษีนำเข้าเหล็กและอลูมิเนียมจากตุรกีขึ้นอีกสองเท่า โดยอัตราภาษีเหล็กนำเข้าจากตุรกีจะอยู่ที่ 50% และอลูมิเนียมอยู่ที่ 20%
อย่างไรก็ตาม ตลาดจับตาข้อมูลเศรษฐกิจสหรัฐที่จะมีการเปิดเผยในสัปดาห์นี้ ได้แก่ จำนวนผู้ขอรับสวัสดิการว่างงานรายสัปดาห์, ตัวเลขการเริ่มสร้างบ้านและการอนุญาตก่อสร้างเดือนก.ค. และดัชนีความเชื่อมั่นผู้บริโภคเบื้องต้นเดือนส.ค.จากมหาวิทยาลัยมิชิแกน
 